Eskom, regering sal ‘geld vind’ vir dieselDie Komati-kragsentrale. (Argieffoto: Eskom) Eskom, wat beurtkrag Sondag opgeskort en kort daarna afwisselende fase 4- en fase 5-beurtkrag aangekondig het, sal nou met die departement van openbare ondernemings en die nasionale tesourie saamwerk om geld vir diesel te vind. Pravin Gordhan, minister van openbare ondernemings, het Sondagaand dringend met die Eskom-raad, gelei deur voorsitter Mpho Makwana, vergader in ŉ poging om al hoe hoër vlakke van beurtkrag te vermy. “Die departement van openbare ondernemings werk dringend saam met die nasionale tesourie en Eskom om die geld te vind om dieselvoorraad aan te koop,” sê die departement. Kragsentralebestuurders en lede van die opwekkingspan het ook vroeër met die raad vergader om hom op hoogte van die situasie te bring. Die vergadering met die minister kom nadat Eskom aangedui het dat sy begroting vir diesel uitgeput is en hy nie beoog om nog brandstof voor April volgende jaar te bestel nie. Jan Oberholzer, bedryfshoof van Eskom, het verlede week gewaarsku dat Eskom niks meer geld vir diesel het nie. Die kragvoorsiener het vanjaar reeds meer as R12 miljard aan diesel bestee. Die aanvanklike begroting vir diesel het op R6,1 miljard gestaan en is later tot R11,1 miljard aangepas. Daar is tot dusver swaar gesteun op Eskom se twee oopsiklus-gasturbines om die hoër fases van beurtkrag te beperk, maar dit kom teen ŉ enorme koste aan diesel. Sou Eskom dus nie verder brandstof aankoop nie, gaan ongekende hoë vlakke van beurtkrag waarskynlik Suid-Afrikaners se voorland wees. Die minister van openbare ondernemings, Pravin Gordhan (Foto: Ntswe Mokoena/GCIS) Die departement sal ook saam met Eskom werk om te kyk waar die maatskappy self geld kan bespaar om aan diesel te bestee en instandhoudingswerk te doen. Daar sal ook gekyk word na Eskom se bestaande uitdagings met sy kragsentrales en die “uitsonderlike ingrypings” wat gedoen sal moet word om groter betroubaarheid in die prestasie van kragsentrales te verseker. Verdere ingryping sluit in die hulp van alle wetstoepassingsowerhede om alle ontwrigting en misdadigheid wat ŉ uitwerking op kragsentrales se prestasie het, te stuit. Eskom se bestuur het die afgelope paar maande benadruk dat die kragnetwerk onder druk gaan bly – en dat beurtkrag minstens nog tussen ses en 12 maande kan duur – tensy bykomende opwekkingskapasiteit aanlyn gebring word. Koeberg se eenheid 1 word volgende maand tot minstens Junie afgeskakel vir instandhoudingswerk en die verlies aan kapasiteit is naastenby gelykstaande aan een fase beurtkrag. Daar is boonop geen einde in sig aan die hoë vlakke van onbeplande instandhoudingswerk wat kragsentrales lamlê nie en hoë vlakke van beurtkrag gaan na alle waarskynlikheid vandeesweek voortduur.